Metodedel
METODE
Samfunnsvitenskapelig metode omfatter både organisering og tolkning av data som hjelper oss til å få en bedre forståelse av samfunnet. En metode er således et redskap, en framgangsmåte for å løse problemer og komme fram til ny erkjennelse. Dette er ikke det samme som at enhver metode er holdbar og tåler kritisk etterprøving (Holme, 1996).
Det sentrale er at en gjennom ulike former for innsamling av data skaper en dypere forståelse for det problemkomplekset en studerer, og hvilken totalsammenheng dette står i. Metoden er kjennetegnet ved nærhet til datakilden (Holme, 1996).
 Forskningsetikk
Forskningsetikk handler om vurderinger av hvor grensene for forskningen skal trekkes (Alver 1997). Det betyr at forskningsetikk må drøftes i tilknytning til allmenne moraloppfatninger. Det kan oppstå etiske dilemmaer i de forskjellige fasene i en forskningsprosess, som foreksempel valg av forskningsoppgave og utforming av problemstillingen. Eller ved innhenting av personopplysninger og datainnsamling, samt bruk og formidling av forskningen. De etiske problemene kan være uforutsette, ikke tilstrekkelig påaktet, eller oppstå fordi en ikke kjente til konsekvensene av egen forskning (Halvorsen 2003). 

Bakgrunn for valg av metode

På grunn av tidsbegrensninger, var det absolutt mest aktuelt å skrive en litterær oppgave. Jeg valgte å skrive en litterær oppgave også fordi jeg var nysgjerrig på hva som fantes av dokumentert materiale om forebygging av fødselsdepresjoner. 

Positive og negative sider ved litterær metode

I følge Dalland (1997) gir litteraturstudie oss en mulighet til å foreta justeringer underveis hvis det oppstår problemer eller uklarheter. Metoden gir oss mulighet til å bruke andre forskeres arbeid til eget formål. Problemstillingen blir belyst fra flere sider ved at mange kilder benyttes og synspunkter vi måtte ha kan underbygges ved å finne argumenter i litteraturen (Dalland, 1997).

En negativ side ved litterær metode kan være at man må stole på andres forskning og resultater. Det kan også være vanskelig å finne litteratur som konkret dreier seg om den problemstillingen en har valgt. 
Reliabilitet og validitet

Når man skal hente inn data gjelder det å finne det som er mest relevant i forhold til problemstillingen og at dataene har høy validitet og høy reliabilitet. Validitet betyr gyldighet mens reliabilitet betyr pålitelighet (Dalland, 1997).
Påliteligheten, reliabiliteten, blir bestemt av hvordan målingene er gjort, og hvor nøyaktig en så er i den videre behandlingen av dataene. Høy pålitelighet har en dersom uavhengige målinger av ett og samme fenomen gjentatte ganger gir tilnærmet samme resultat (Holme&Solvang 1996).
En metode gir en som nevnt en mulighet til å bruke andre forskeres arbeid til eget formål. Ved bruk av så mange litterære kilder får man en stor bredde på litteraturen, en kan også si at oppgavens reliabilitet økes (Dalland, 1997).

 Det er viktig å gå til primærkilden når en skal skrive en litterær oppgave. Dersom en kun benytter seg av sekundærkilder kan disse være påvirket av forfatterens egne tolkninger og det kan svekke oppgavens reliabilitet. 

Valg av aktuell og relevant litteratur er en forutsetning for at oppgaven skal ha en høy grad av validitet (Holme, 1991)

Innhenting av data

Jeg har valgt å benytte Høgskolebilioteket avd. Haugesund samt folkebiblioteket i Haugesund for å innhente data om temaet fødselsdepresjon. Dette i form av lærebøker, fagleksika, artikkelsamlinger, tidsskrift, og offentlige utredninger. I tillegg har jeg funnet en del artikler på Internett om temaet. Da jeg søkte på Internett søkte jeg på ord som: fødselsdepresjon, depresjon, graviditet, post partum depresjon, barselpsykoser og forebygging.
Å innhente data er en grei prosess der alt om tema fødselsdepresjon går lett gjennom nåløyet. Bearbeidelsesprosessen krever derimot at jeg finner det som er mest relevant i forhold til problemstillingen og prøver å holde seg til data som har høy validitet og høy reliabilitet.
